钦定古今图书集成/理学汇编/字学典/第133卷 > 《啸馀谱二》 > 《中原音韵》
## 钦定古今图书集成/理学汇编/字学典/第133卷 > 《啸馀谱二》 > 《中原音韵》

泰定甲子秋，予既作《中原音韵并起例》，以遗青原萧
存。存未几，访西域友人琐扉，复初同志罗宗信见饷，
携东山之妓，开北海之樽。于时英才若云，文笔如槊。
复初举觞，命讴者歌《乐府四块玉》，至彩扇歌、《青楼饮》，
宗信止其音而谓余曰：“彩字对青字而歌，青字为晴。
吾揣其音，此字合用平字，声必欲扬其音，而青字乃
抑之，非也。畴昔尝闻萧存存言，君所著《中原音韵》，迺
正语作词之法，以别阴阳字义。”予因大笑，越席捋其
须而言曰：“信哉，吉之多士，而君又士之俊者也。尝游
江海，观其称豪杰者，非富即贵，求能正其音之讹，顾
其曲之误者鲜矣。”复初前驱红袖，自用调，歌曰“《买笑
金》、缠头锦”，以证其非。复初知某则是矣。乃复叹曰：“予
作乐府三十年，未有如今日之遇宗，信知某曲之非，
某曲之是也。”举首四顾，螺山之色，鹭渚之波，为之改
容。遂捧巨觞于二公之前，口占《折桂词》一阕，烦皓齿
歌以送之，以报其能赏音也。明当尽携音韵的本，并
诸起例以归。知音调曰：“宰金头黑脚天鹅。客有锺期，
座有韩娥。吟既能吟，听还能听，歌也能歌。和《白雪》新
来校可，放行云飞去如何醉？睹银河灿灿，蟾孤点点
星多。”歌既毕，客醉，予亦大醉，莫知所云。周德清书。